**Zmluva o dielo na časť výstavba prekládky poľnohospodárskych produktov**

Táto zmluva o dielo (**Zmluva**) je uzatvorená na základe ust. § 536 a nasl. zákona č. 513/1991 Zb. Obchodný zákonník v znení neskorších právnych predpisov (**ObZ**) medzi:

1. spoločnosťou **BB – TRADE, s.r.o.** so sídlom Areál prekladisko Haniska, 040 66 Košice, Slovenská republika IČO: 31 725 376, zapísanou v Obchodnom registri Okresného súdu Košice I, Odd.: Sro, Vl. č.: 7685/V, ako objednávateľom (**Objednávateľ**) a
2. [identifikácia dodávateľa], ako dodávateľom (**Dodávateľ**).

Objednávateľ a Dodávateľ každý aj ako **Zmluvná strana** a spoločne aj ako **Zmluvné strany**.

**Zmluvné strany sa dohodli na nasledujúcom:**

1. **Preambula**
	1. Objednávateľ má záujem o výstavbu, dodávku a montáž zariadenia na prekládku obilia z vagónov ukrajinského a ruského typu do vagónov európskeho typu v areáli prekladiska Haniska v Košiciach (040 66) (**Areál**).
	2. Za týmto účelom Objednávateľ vyhlásil dňa 3. 5. 2023 verejnú súťaž na predmet zákazky *„Technológia prekládky poľnohospodárskych produktov“* (**Verejná súťaž**).
	3. Predmetom zákazky Verejnej súťaže je dodávka technológie prekládky poľnohospodárskych produktov s tým, že táto pozostáva z: (i) časti výstavba prekládky poľnohospodárskych produktov, (ii) časti dodávka a montáž prekladacej technológie na prekládku sypkých obilnín a uskladnenie sypkých obilnín a (iii) časti dodávka strategických náhradných dielov a servis technológie prekládky poľnohospodárskych produktov.
	4. Dodávateľ sa stal úspešným hospodárskym subjektom v rámci Verejnej súťaže, na základe čoho Zmluvné strany uzatvárajú túto Zmluvu vzťahujúcu sa na časť predmetu zákazky Verejnej súťaže - **výstavba prekládky poľnohospodárskych produktov**.
	5. Súčasne s touto Zmluvou uzatvárajú Zmluvné strany aj ďalšiu zmluvu o dielo na časť dodávka a montáž prekladacej technológie č. [●] vzťahujúcu sa na časť predmetu zákazky Verejnej súťaže - dodávka a montáž prekladacej technológie na prekládku sypkých obilnín a uskladnenie sypkých obilnín a dodávka strategických náhradných dielov (**Zmluva o dielo** **2**) a servisnú zmluvu č. [●].
	6. Pre vylúčenie pochybností Zmluvné strany deklarujú, že táto Zmluva a Zmluva o dielo 2 spolu súvisia, a že na ich základe sa vytvorí jedno funkčné dielo – Technológia prekládky poľnohospodárskych produktov. Dôvodom uzatvorenia dvoch zmlúv o dielo je potreba osobitnej úpravy práv a povinností Zmluvných strán s ohľadom na charakter vykonávania diela, a s tým súvisiace práva a povinnosti Zmluvných strán. Túto Zmluvu je potrebné vykladať spolu so súťažnými podkladmi zverejnenými pre Verejnú súťaž zo dňa 27. 4. 2023 (**Súťažné podklady**).
2. **Predmet Zmluvy**
	1. Predmetom tejto Zmluvy je záväzok Dodávateľa na svoje náklady a svoje nebezpečenstvo vytvoriť pre Objednávateľa dielo spočívajúce v realizácii stavebných úprav nevyhnutných pre montáž prekladacej technológie na prekládku sypkých obilnín a uskladnenie sypkých obilnín (**Dielo**) a záväzok Objednávateľa zaplatiť Dodávateľovi cenu za dielo v zmysle tejto Zmluvy.
	2. Dielo je bližšie špecifikované v dokumentácii pre časť predmetu zákazky výstavba prekládky poľnohospodárskych produktov podľa kapitoly B.1 Opis predmetu zákazky, časti 1.1 Časť výstavba prekládky poľnohospodárskych produktov Súťažných podkladov, ktorá tvorí Prílohu č. 1 tejto Zmluvy.
	3. Súťažné podklady sú pre Dodávateľa záväzné. Dodávateľ je povinný splniť všetky povinnosti vyplývajúce zo Súťažných podkladov a tieto sa považujú za súčasť tejto Zmluvy bez toho, aby k nej boli pripojené ako príloha. Za súčasť tejto Zmluvy sa považuje aj oznámenie o vyhlásení verejného obstarávania a ďalšie dokumenty, ktoré boli potrebné na vypracovanie ponuky Dodávateľa, na základe ktorej sa stal v rámci Verejnej súťaže úspešným hospodárskym subjektom, a ktoré Dodávateľovi poskytol Objednávateľ v pozícii zadávateľa, a to vrátane všetkých ich doplnení alebo zmien.
	4. Rovnako záväzná je pre Dodávateľa aj jeho ponuka zo dňa [●]. [●]. 2023, na základe ktorej sa stal v rámci Verejnej súťaže úspešným hospodárskym subjektom (**Ponuka**), z ktorej časť pozostávajúca z Dodávateľom  vyplnenej prílohy Súťažných podkladov Výstavba\_Príloha\_č\_9\_Výkaz výmer a z Dodávateľom vyplneného Návrhu na plnenie kritéria tvorí Prílohu č. 2 tejto Zmluvy.
	5. Dodávateľ sa zaväzuje predať Dielo Objednávateľovi v rozsahu, spôsobom, v dobe a za podmienok uvedených v tejto Zmluve. Vykonané práce a činnosti môžu byť po predchádzajúcom písomnom súhlase Objednávateľa vykonané aj treťou osobou. Za subdodávateľa zodpovedá v celom rozsahu Dodávateľ. Dodávateľ sa zaväzuje zhotoviť Dielo v súlade s vydanými správnymi rozhodnutiami, najmä v súlade s územným a stavebným povolením.
	6. Dodávateľ zodpovedá za zaistenie koordinácie vykonaných prác na Diele a taktiež zodpovedá za koordináciu prác, ktoré boli vykonávané tretími osobami a vlastnými pracovníkmi Dodávateľa na Diele tak, aby bolo zaistené vytvorenie Diela v rozsahu a podľa podmienok uvedených v tejto Zmluve a podľa pokynov Objednávateľa.
	7. Pokiaľ Dodávateľ vykonáva Dielo prostredníctvom subdodávateľov, ktorých uviedol v Ponuke, ich zmena je možná len so súhlasom Objednávateľa.
	8. Súčasťou Súťažných podkladov (dokumentácia podľa bodu 2.2 tejto Zmluvy) je aj kompletná projektová dokumentácia Diela spôsobilá na vydanie územného rozhodnutia a stavebného povolenia (**Projektová dokumentácia**).
	9. Dodávateľ je povinný najneskôr v lehote 30 dní odo dňa uzatvorenia tejto Zmluvy posúdiť Projektovú dokumentáciu a zapracovať do nej prípadné zmeny, ktoré sú nevyhnutné na riadne vykonanie Diela v zmysle tejto Zmluvy a jeho Ponuky, a ktoré podliehajú odsúhlaseniu zo strany Objednávateľa. Tieto zmeny nemôžu mať vplyv na cenu Diela podľa Ponuky a jeho parametre vyplývajúce z Ponuky a ani na cenu a parametre zvyšných častí predmetu zákazky podľa Ponuky, pričom Dodávateľ zodpovedá za to, že takto zmenená Projektová dokumentácia bude v súlade s príslušnými všeobecne záväznými právnymi predpismi a spôsobilá na vydanie územného rozhodnutia a stavebného povolenia, inak nesie zodpovednosť za škodu spôsobenú Objednávateľovi.
	10. Zmluvné strany sa dohodli, že inžiniersku činnosť smerujúcu k vydaniu územného rozhodnutia a staveného povolenia zabezpečí Objednávateľ. Uvedené vykoná Objednávateľ v primeranej lehote a na vlastné náklady.
	11. Zmluvné strany berú na vedomie, že moment začatia stavebných prác za účelom vykonania Diela nie je možné bližšie určiť, nakoľko tento je viazaný na bližšie neurčený moment právoplatnosti stavebného povolenia. Z uvedeného dôvodu je možné predlžovanie lehôt na plnenie tejto Zmluvy. Zmluvné strany výslovne potvrdzujú, že akokoľvek dlhé trvanie vykonania Diela predlžované z dôvodov na strane príslušných stavebných úradov alebo iných orgánov štátnej správy (napr. dĺžka stavebného konania) nie je dôvodom na odstúpenie od tejto Zmluvy pre žiadnu zo Zmluvných strán. Inak povedané, akékoľvek predlžovanie vykonávania Diela, prípadne plnenia povinností zo strany ktorejkoľvek Zmluvnej strany z dôvodov spôsobených príslušnými stavebnými úradmi, prípadne inými orgánmi štátnej správy (napr. dĺžka stavebného konania), nie je dôvod na odstúpenie od tejto Zmluvy zo strany ktorejkoľvek Zmluvnej strany.
	12. Dodávateľ poskytuje Objednávateľovi výhradný súhlas a oprávnenie používať Dielo všetkými spôsobmi predpokladanými zákonom č. 185/2015 Z. z. Autorský zákon v znení neskorších predpisov (**Autorský zákon**). Dodávateľ zodpovedá za to, že práva Objednávateľa nadobudnuté touto Zmluvou sú bez vád, t. j. za to, že užívaním Diela podľa tejto Zmluvy nemôže dôjsť k neoprávnenému zásahu do práv tretích osôb (autorských práv, práv príbuzných autorskému právu, patentových práv, práv k ochrannej známke, práv z nekalej súťaže, osobnostných práv atď.) ani k inému porušeniu právnych predpisov, že prípadné majetkové nároky tretích osôb boli vysporiadné a Objednávateľovi v súvislosti s používaním Diela nemôžu vzniknúť peňažné alebo iné nároky voči tretím osobám. Dodávateľa tiež zodpovedá za škodu spôsobenú uplatnením práv tretích osôb v súvislosti s Dielom.
	13. Všetky autorské majetkové práva a autorské užívacie práva na akékoľvek výsledky činnosti Dodávateľa na základe alebo v súvislosti s touto Zmluvou prechádzajú na Objednávateľa v plnom rozsahu bez akýchkoľvek obmedzení dňom prechodu vlastníckeho práva k Dielu alebo jeho časti na Objednávateľa.
	14. Ustanovenia týkajúce sa autorských práv uvedené v tejto Zmluve sú platné a účinné odo dňa uzatvorenia tejto Zmluvy po celú dobu trvania autorských práv a sú územne a množstevne neobmedzené.
3. **Práva a povinnosti Zmluvných strán**
	1. Dodávateľ je povinný vykonať Dielo v dohodnutom rozsahu na svoje náklady, na svoje nebezpečenstvo a za podmienok uvedených v tejto Zmluve. Dodávateľ je ďalej povinný vykonať Dielo riadne tzn. bez vád a nedostatkov a odovzdať ho Objednávateľovi v termíne dohodnutom v tejto Zmluve. Zmluvné strany sa pre účely vymedzenia pojmu *„riadne vykonať Dielo“* dohodli, že za riadne vykonané Dielo bude považované iba také Dielo, ktoré bude Dodávateľom vykonané bez zníženia požadovanej kvality, v rozsahu dohodnutom na základe tejto Zmluvy a Dielo bude možné využívať na dohodnutý účel.
	2. Objednávateľ si vyhradzuje právo na doplnenie predmetu Diela o ďalšie práce a dodávky, a to i bez súhlasu Dodávateľa, ktorý je povinný tieto práce a dodatky Diela za úhradu vykonať.
	3. Dodávateľ je povinný bez zbytočného odkladu písomne upozorniť Objednávateľa na nevhodnú povahu vecí alebo materiálov prevzatých od Objednávateľa alebo na nevhodnú povahu pokynov , ktoré Dodávateľovi udelil Objednávateľ k vykonaniu Diela, v prípade ak Dodávateľ mohol túto nevhodnosť veci, materiálov, pokynov zistiť pri vynaložení odbornej starostlivosti
	4. V prípade, že podľa všeobecne záväzných právnych predpisov, technických noriem alebo požiadaviek Objednávateľa, je potrebné, či už zo strany Dodávateľa alebo zo strany Objednávateľa, predložiť písomné správy alebo dokumentáciu, sú tieto správy alebo dokumentácia neoddeliteľnou súčasťou tejto Zmluvy.
	5. O priebehu realizácie Diela je Dodávateľ povinný viesť stavebný denník podľa zásad uvedených v tejto Zmluve.
	6. Nakoľko Dielo má byť vykonávané v Mieste plnenia, ktoré je v neustálej prevádzke, pri vykonávaní Diela nemôže byť prevádzka Miesta plnenie ohrozená. Z tohto dôvodu sa Zmluvné strany dohodli, že Dodávateľ môže vykonávať Dielo len v časoch vopred dohodnutých s Objednávateľom.
	7. Dodávateľ je povinný zabezpečiť kolaudáciu Diela spolu s kolaudáciou diela vykonávaného podľa Zmluvy o dielo 2, t. j. kolaudáciu celého predmetu zákazky Verejnej súťaže.
4. **Čas a miesto plnenia**
	1. Nakoľko vykonanie Diela závisí od vydania územného a stavebného povolenia, ktoré zabezpečuje Objednávateľ, Zmluvné strany sa dohodli, že Dodávateľ je povinný zahájiť vykonávanie Diela až po výzve Objednávateľa, ktorú tento nemôže adresovať Dodávateľovi skôr ako dňa 1. 8. 2023.
	2. Následne, po výzve Objednávateľa podľa bodu 4.1 tejto Zmluvy je Dodávateľ povinný zahájiť vykonávanie Diela, t. j. zahájiť stavebné práce najneskôr do 10 dní od jej doručenia.
	3. Dodávateľ je povinný vykonať Dielo, t. j. dokončiť ho, najneskôr do 70-tich dní odo dňa doručenia výzvy podľa bodu 4.1 tejto Zmluvy. Dokončenie Diela znamená, že Dielo je vykonané v celom rozsahu v zmysle tejto Zmluvy bez vád, avšak ešte nie je odovzdané. Zmluvné strany sa dohodli, že Dodávateľ informuje Objednávateľa o tom, že Dielo dokončil, následne sa vykoná obhliadka o dokončení Diela za účasti oboch Zmluvných strán a spíše sa protokol o dokončení Diela. Deň podpísania tohto protokolu sa považuje za deň dokončenia Diela.
	4. Doba medzi uzatvorením tejto Zmluvy a výzvou Objednávateľa podľa bodu 4.1 tejto Zmluvy slúži Dodávateľovi na zabezpečenie potrebného materiálu tak, aby bol Dodávateľ následne po výzve Objednávateľa spôsobilý dodržať termíny na zahájenie stavebných prác a dokončenie Diela uvedené v tejto Zmluve.
	5. Zmluvné strany sa dohodli, že k odovzdaniu Diela dôjde až po vykonaní ďalšej časti diela spočívajúcej v dodávke a montáži prekladacej technológie na prekládku sypkých obilnín a uskladnenie sypkých obilnín podľa Zmluvy o dielo 2 a vydaní kolaudačného rozhodnutia na celú technológiu prekládky poľnohospodárskych produktov, t. j. výstavby, dodávky a montáže prekladacej technológie. Inak povedané, Dielo podľa tejto Zmluvy je možné odovzdať až s dielom podľa Zmluvy o dielo 2 a ich právoplatnej spoločnej kolaudácii, vrátane všetkých potrebných čiastkových kolaudácií.
	6. Termíny uvedené v tomto článku 4. tejto Zmluvy sú podmienené dodržaním platobných podmienok Objednávateľom podľa tejto Zmluvy a včasným vydaním územného rozhodnutia a stavebného povolenia, resp. stavebnými povoleniami.
	7. V prípade, ak má niektorá zo Zmluvných strán vedomosť o tom, že čas plnenia podľa tohto článku 4. tejto Zmluvy nebude dodržaný, je povinná oznámiť to druhej Zmluvnej strane.
	8. Miestom plnenia je Areál podľa bodu 1.1 tejto Zmluvy (**Miesto plnenia**).
	9. Dodávateľ sa zaväzuje zhotoviť Dielo podľa harmonogramu prác, ktorý vytvorí na tento účel a odovzdá Objednávateľovi najneskôr do 30-tich dní odo dňa uzatvorenia tejto Zmluvy.
	10. Dodávateľ sa zaväzuje udržiavať na pracovisku dostatočný počet pracovníkov, tak aby nemohlo dôjsť k omeškaniu s realizáciou Diela. Zmena harmonogramu prác podľa bodu 4.9 tejto Zmluvy musí byť vopred písomne odsúhlasená Objednávateľom.
	11. V prípade, ak Objednávateľ v priebehu realizácie Diela zistí, že dochádza k omeškaniu prác, resp. že Dielo bude dokončené s omeškaním vzhľadom na harmonogram prác podľa bodu 4.9 tejto Zmluvy, môže požiadať Dodávateľa o písomné stanovisko k vytýkanému zisteniu (v prípade stavebných práv zápisom do stavebného denníka) a taktiež môže Objednávateľ požiadať Dodávateľa o vykonanie opatrení (vecne a časovo určených) k odstráneniu vytýkaných nedostatkov. V prípade, ak dochádza k omeškaniu Diela z dôvodu na strane iného subjektu ako Dodávateľ, ktorý pre Objednávateľa vykonáva práce a činnosti, na ktoré nadväzujú práce a činnosti Dodávateľa podľa tejto Zmluvy, alebo ktoré s týmito činnosťami súvisia, zaväzujú sa Zmluvné strany učiniť o tejto skutočnosti záznam do stavebného denníka podpísaný zástupcami oboch Zmluvných strán.
5. **Cena a platobné podmienky**
	1. Zmluvné strany sa dohodli, že Objednávateľ zaplatí Dodávateľovi celkovo za dodanie Diela a za súčasného splnenia všetkých podmienok uvedených v tejto Zmluve, konečnú pevnú cenu vo výške[●]**,- EUR** (slovom: [●] EUR) **bez DPH** (**Cena**) vyplývajúcu z Dodávateľom vyplneného Návrhu na plnenie kritéria – položka 1. Cena za výstavbu prekládky poľnohospodárskych produktov, ktorý je súčasťou Prílohy č. 2 tejto Zmluvy.Dodávateľ nemá nárok na náhradu nákladov vzniknutých v súvislosti s vykonaním Diela, ani na žiadne ďalšie platby. Zmluvné strany sa dohodli, že Cena je určená ako fixná.
	2. Cena bude Dodávateľovi zaplatená v troch častiach s tým, že na prvú časť Ceny bude Dodávateľovi poskytnutá zálohová platba.
	3. Prvá časť Ceny s DPH vo výške 50 % bude Dodávateľovi zaplatená najneskôr do 20-tich dní odo dňa dokončenia Diela tak, ako to predpokladá bod 4.3 tejto Zmluvy. Na túto prvú časť Ceny s DPH poskytne Objednávateľ Dodávateľovi zálohu vo výške 30 % z Ceny s DPH najneskôr do 10-tich dní odo dňa splnenia povinnosti Dodávateľa podľa bodu 2.9 tejto Zmluvy.
	4. Záloha podľa bodu 5.3 tejto Zmluvy bude Dodávateľovi zaplatená na základe zálohovej faktúry so splatnosťou 10 dní, ktorú je Dodávateľ povinný vystaviť najskôr deň po dni vzniku nároku na zaplatenie tejto zálohy.
	5. Prvá časť Ceny s DPH podľa bodu 5.3 tejto Zmluvy bude Dodávateľovi zaplatená na základe faktúry so splatnosťou 20 dní, ktorú je Dodávateľ oprávnený vystaviť najskôr deň po dni dokončenia Diela tak, ako to predpokladá bod 4.3 tejto Zmluvy s tým, že s prvou časťou Ceny vo výške 50 % s DPH sa započíta záloha zaplatená podľa bodu 5.3 tejto Zmluvy a Objednávateľ zaplatí už len zvyšných 20 % z Ceny s DPH.
	6. Druhá časť Ceny s DPH vo výške 40 % bude Dodávateľovi zaplatená najneskôr do 20-tich dní odo dňa odovzdania Diela tak, ako to predpokladá bod 4.5 tejto Zmluvy. Táto druhá časť Ceny s DPH bude Dodávateľovi zaplatená na základe faktúry so splatnosťou 20 dní, ktorú je Dodávateľ oprávnený vystaviť najskôr deň po dni odovzdania Diela tak, ako to predpokladá bod 4.5 tejto Zmluvy a ďalšie relevantné body tejto Zmluvy.
	7. Tretia časť Ceny s DPH vo výške 10 % predstavuje zádržné a Dodávateľovi sa poskytne len v prípade, ak sa na Diele nepreukážu počas zadržiavania zádržného vady, inak sa použije na odstránenie vád, ak ich neodstráni Dodávateľ. Táto časť Ceny s DPH bude Dodávateľovi zaplatená postupne v priebehu 36-tich mesiacov odo dňa odovzdania celého Diela v tretinách na základe osobitne vystavených faktúr so splatnosťou 20 dní, ktoré je Dodávateľ oprávnený vystaviť po uplynutí každých 12-tich mesiacov nasledovne:
		1. 1/3 z 10 % Ceny s DPH bude Dodávateľovi zaplatená po uplynutí 12-tich mesiacov odo dňa kompletného odovzdania celého Diela,
		2. 1/3 z 10 % Ceny s DPH bude Dodávateľovi zaplatená po uplynutí ďalších 12 mesiacov,
		3. 1/3 z 10 % Ceny s DPH bude Dodávateľovi zaplatená po uplynutí ďalších 12 mesiacov.
	8. Cena zahŕňa aj náklady na zariadenie staveniska a jeho odstránenie, poplatky súvisiace s obstaraním všetkých povolení, súhlasov, schválení, stanovísk, vyjadrení, ktoré sú potrebné pre realizáciu tejto Zmluvy v súlade so všeobecne záväznými právnymi predpismi Slovenskej republiky a európskej legislatívy platnej v Slovenskej republike, s výnimkou stavebného povolenia a s tým súvisiacich potvrdení. Náklady na územné a stavebné konanie znáša Objednávateľ.
	9. Objednávateľ a Dodávateľ výslovne vyhlasujú, že sú si vedomí, že Dodávateľ nie je oprávnený žiadať zmenu Ceny Diela z dôvodu, že si Dielo vyžadovalo práce a náklady, ktoré nebolo možné v čase uzatvorenia tejto Zmluvy predpokladať.
	10. Ohľadom prípadných prác nad rámec dohodnutý touto Zmluvou uzatvoria Zmluvné strany písomný dodatok k tejto Zmluve alebo samostatnú písomnú zmluvu. Do času, kým sa Zmluvné strany na takýchto prácach takýmto spôsobom nedohodnú, Dodávateľ ich nebude vykonávať.
	11. Daňové doklady (faktúry) musia obsahovať náležitosti daňového dokladu podľa príslušných všeobecne záväzných právnych predpisov.
6. **Podmienky na vykonanie Diela**
	1. Dodávateľ je povinný v rámci predmetu Diela vykonať akékoľvek práce, služby, dodávky a výkony, ktoré sú potrebné trvale alebo dočasne k zahájeniu prác, dokončeniu a odovzdaniu Diela a k jeho riadnemu užívaniu.
	2. Dodávateľ nesie nebezpečenstvo škody na veciach, ktoré zabezpečil vo svojom vlastnom mene k vykonaniu Diela, nebezpečenstvo škody na materiáloch, ktoré boli použité k realizácii Diela a nebezpečenstvo škody na samotnom Diele, a to až do doby, kedy bude Dielo riadne vykonané, odovzdané a prevzaté Objednávateľom.
	3. Za veci prevzaté od Objednávateľa za účelom ich použitia k vykonaniu Diela alebo za iné prevzaté veci od Objednávateľa v súvislosti s vykonaním Diela, zodpovedá Dodávateľ ako skladovateľ.
	4. Dodávateľ je povinný pri realizácii Diela postupovať v súlade s touto Zmluvou, všeobecne záväznými právnymi predpismi, STN normami, inými normami, a to bez ohľadu na skutočnosti, že ide o normy záväzné či normy majúce odporúčací charakter, pokynmi a odporúčaniami výrobcov jednotlivých výrobkov a stavebných materiálov, či hmôt použitých pri realizácii Diela, ako i bežnými požiadavkami na výkon prác potrebných k realizácii Diela a pokynmi Objednávateľa. Pokiaľ porušením povinnosti uvedenej v predošlej vete vznikne nejaká škoda, nesie zodpovednosť za náklady a za škodu Dodávateľ.
	5. Dodávateľ po dobu realizácie Diela v plnej miere zodpovedá za bezpečnosť a ochranu zdravia všetkých osôb v priestore staveniska a zabezpečenie ich vybavenia ochrannými prostriedkami, ďalej Dodávateľ zodpovedá za výkon odborne spôsobilých osôb, dodržiavanie zákonníka práce, prevozu technických zariadení a vybavenia, a za dodržiavanie stanovených prevádzkových a organizačných podmienok. Dodávateľ je v rámci svojho záväzku tiež povinný zaistiť, aby pri realizácii Diela boli dodržané všetky právne predpisy vzťahujúce sa na bezpečnosť a ochranu zdravia pri práci (**BOZP**), najmä zákon č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov (**Zákon o BOZP**). V prípade ak porušením nejaké všeobecne záväzného právneho prepisu vznikne škoda, nesie zodpovednosť za takúto škodu a s tým spojené náklady Dodávateľ.
	6. Dodávateľ je povinný byť poistený proti akýmkoľvek škodám spôsobeným jeho činnosťou, vrátane možných škôd spôsobených pracovníkmi Dodávateľa. Rovnaké podmienky je Dodávateľ povinný zabezpečiť aj u svojich subdodávateľov.
	7. Pokiaľ činnosťou Dodávateľa dôjde k spôsobeniu škody Objednávateľovi alebo jeho subjektom z titulu opomenutia, nedbanlivosti alebo neplnením podmienok vyplývajúcich zo zákona, STN alebo iných noriem alebo vyplývajúcich z tejto Zmluvy, je Dodávateľ povinný bez zbytočného odkladu túto škodu odstrániť, a ak to nie je možné, tak finančne nahradiť. Všetky náklady s tým spojené znáša Dodávateľ.
	8. Nad rámec údajov uvedených v Prílohách č. 1 a 2 tejto Zmluvy sa Zmluvné strany výslovne dohodli, že výrobky a materiály použité k realizácii Diela musia byť bez výnimky prvej akosti. Dodávateľ sa zaväzuje a ručí za to, že pri realizácii Diela použije materiály, ktoré majú platnú certifikáciu.
	9. Bez písomného súhlasu alebo bez požiadavky Objednávateľa nesmie byť použitý iný materiál, technológie alebo zmeny v porovnaní s tými, ktoré sú uvedené v prílohách č. 1 a 2 tejto Zmluvy. Súčasne sa Dodávateľ zaväzuje a ručí za to, že pri realizácii Diela nepoužije žiadny materiál, o ktorom je v dobe realizácie Diela známe alebo o ňom Dodávateľ na základe svojich odborných znalostí môže konštatovať, že je škodlivý. Pokiaľ tak vykoná, je Dodávateľ povinný na svoje náklady dohodnúť okamžitú nápravu alebo po dohode s Objednávateľom poskytnúť primeranú zľavu na Cenu za Dielo. Nárok na náhradu škody Objednávateľa tým nie je dotknutý.
	10. Pokiaľ budú pri realizácii Diela zistené skryté prekážky, je Dodávateľ povinný túto skutočnosť bezodkladne oznámi Objednávateľovi.
	11. Dodávateľ je povinný vždy pre zakrytím jednotlivých prác, konštrukcií a materiálu (ktoré sa pri ďalšom postupe prác stanú v dôsledku zakrytia nedostupnými alebo ťažko prístupnými alebo z iného dôvodu ťažko kontrolovateľnými) si nechať tieto konštrukcie a materiály odsúhlasiť Objednávateľom a tiež technickým dozorom Objednávateľa, a to formou písomného zápisu o prevzatí konštrukcií, či materiálov v stavebnom denníku. Ak sa tak nestane, je Dodávateľ na svoje náklady povinný na žiadosť Objednávateľa odkryť práce, ktoré boli zakryté, alebo ktoré sa stali neprístupnými, resp. ťažko prístupnými. Ku kontrole a odsúhlasení konštrukcií, ktoré majú byť zakryté, je Dodávateľ povinný prizvať Objednávateľa a technický dozor Objednávateľa, a to najmenej 3 pracovné dni vopred, pričom Objednávateľ a technický dozor Objednávateľa odsúhlasí, resp. neodsúhlasí uvedené práce, konštrukcie a materiály do 3 pracovných dní odo dňa žiadosti Dodávateľa. Pokiaľ sa Objednávateľ, či osoba predvádzajúce technický dozor Objednávateľa ocitne v omeškaní s vyjadrením súhlasu alebo nesúhlasu v lehote vyššie uvedenej, predĺži sa o dobu omeškania odovzdanie Diela podľa tejto Zmluvy. Dodávateľ však ani v prípade takého omeškania nie je oprávnený predmetné práce, konštrukcie a materiály zakryť.
	12. Právo primeraným spôsobom kontrolovať realizáciu Diela má tak isto Objednávateľ. Ak Objednávateľ zistí, že Dodávateľ porušuje svoje povinnosti vyplývajúce z tejto Zmluvy, môže Objednávateľ Dodávateľa požadovať, aby zaistil nápravu a vykonal Dielo riadnym spôsobom. V prípade, ak Dodávateľ neodstráni Objednávateľom vytýkané porušenia a pochybenia v primeranej lehote, môže Objednávateľ odstúpiť od tejto Zmluvy, pre vylúčenie pochybností sa takéto správanie Dodávateľa považuje za podstatné porušenie Zmluvy.
	13. Dodávateľ je ďalej povinný:
		1. bez zbytočného odkladu Objednávateľovi písomne oznámiť všetky skutočnosti, ktoré môžu mať vplyv na plnenie povinností vyplývajúcich z tejto Zmluvy,
		2. spolupracovať s tretími subjektmi určenými Objednávateľom na plnenie predmetu tejto Zmluvy a umožniť im riadny výkon ich činnosti, tak aby bolo zabezpečené riadne plnenie predmetu tejto Zmluvy,
		3. zabezpečiť, že na subdodávateľa Dodávateľa sa budú vzťahovať všetky povinnosti a požiadavky, ktoré kladie táto Zmluva na Dodávateľa,
		4. mať uzatvorené poistenie zodpovednosti za škodu spôsobenú výkonom činností predpokladaných touto Zmluvou, a to najmenej vo výške poistného plnenia rovnajúceho sa celkovej Cene za Dielo,
		5. Dodávateľ je povinný v rámci predmetu Diela vykonať akékoľvek práce, služby, dodávky a výkony, ktoré sú potrebné trvale alebo dočasne k zahájeniu prác, dokončeniu a odovzdaniu Diela a k jeho riadnemu užívaniu,
		6. Dodávateľ nesie nebezpečenstvo škody na veciach, ktoré zabezpečil vo svojom vlastnom mene k vykonaniu Diela, nebezpečenstvo škody na materiáloch, ktoré bol použité k realizácii Diela a nebezpečenstvo škody na samotnom Diele, a to až do doby, kedy bude Dielo riadne vykonané, odovzdané a prevzaté Objednávateľom,
		7. za veci prevzaté od Objednávateľa za účelom ich použitia k vykonaniu Diela alebo za iné prevzaté veci od Objednávateľa v súvislosti s vykonaním Diela, zodpovedá Dodávateľ ako skladovateľ,
		8. pokiaľ činnosťou Dodávateľa dôjde k spôsobeniu škody Objednávateľovi alebo jeho subjektom z titulu opomenutia, nedbanlivosti alebo neplnením podmienok vyplývajúcich zo zákona, STN alebo iných noriem alebo vyplývajúcich z tejto Zmluvy, je Objednávateľ povinný bez zbytočného odkladu túto škodu odstrániť, a ak to nie je možné, tak finančne nahradiť; všetky náklady s tým spojené znáša Dodávateľ,
		9. pokiaľ budú pri realizácii Diela zistené skryté prekážky, je Dodávateľ povinný túto skutočnosť bezodkladne oznámiť Objednávateľovi,
		10. strpieť výkon kontroly/auditu/kontroly na mieste súvisiaceho s dodávaným Dielom kedykoľvek počas platnosti a účinnosti tejto Zmluvy, a to oprávnenými osobami na výkon tejto kontroly/auditu a poskytnúť im všetku potrebnú súčinnosť,
		11. byť ku dňu uzatvorenia tejto Zmluvy zapísaný v registri partnerov verejnej správy v zmysle zákona č. 315/2016 Z. z. o registri partnerov verejného sektora a o zmene a doplnení niektorých zákonov a po celú dobu trvania tejto Zmluvy udržiavať tento zápis, uvedené platí aj pre subdodávateľov Dodávateľa.
	14. Objednávateľ je povinný:
		1. poskytnúť primerané plochy pre zariadenie staveniska po dohode s Dodávateľom,
		2. určiť presné miesta pre osadenie jednotlivých meraní energií,
		3. umožniť využitie prípojok elektriny, pitnej vody a kanalizácie počas vykonávania Diela za úhradu,
		4. napojiť Dielo alebo jeho časti na suroviny a energie a systém riadenia nevyhnutný pre príslušné skúšky, skúšobnú prevádzku a riadnu prevádzku s tým, že Dodávateľ je povinný špecifikovať jednotlivé odberné miesta, dimenzie a istenie; Zmluvné strany sa dohodli, že náklady na energie počas vykonávania Diela idú na ťarchu Dodávateľa, t. j. Dodávateľ je povinný znášať náklady na energie do momentu odovzdania Diela,
		5. poskytnúť energie a suroviny potrebné na uvedenie Diela alebo jeho časti do prevádzky,
		6. poskytnúť Dodávateľovi súčinnosť tam, kde tento záväzok vyplýva z tejto Zmluvy a tam, kde ho o to požiadal Dodávateľ, ak to možno od Objednávateľa spravodlivo požadovať,
		7. zabezpečiť vytýčenie jestvujúcich podzemných a nadzemných vedení a inžinierskych sietí na stavenisku a súhlas a podmienky ich správcu pre vykonanie Diela, to všetko pred zahájením vykonávania Diela,
		8. riadne a včas zaplatiť cenu Diela podľa tejto Zmluvy.
7. **Stavebný denník**
	1. Dodávateľ je povinný viesť odo dňa prevzatia staveniska stavebný denník, do ktorého je povinný zapisovať všetky skutočnosti rozhodné pre plnenie tejto Zmluvy. Dodávateľ je najmä povinný zapisovať údaje o spotrebovanom materiáli, pracovných výkonoch, časovom postupe prác, ako aj ich akosti, zdôvodnenie odchýlok vykonaných prác od dohodnutého harmonogramu prác, údaje o ďalších podstatných náležitostiach súvisiacich s realizáciou Diela a o ďalších skutočnostiach, ktoré Objednávateľ požaduje a pod. Povinnosť viesť stavebný denník končí odovzdaním a prevzatím Diela bez vád a nedostatkov.
	2. V stavebnom denníku je nutné uviesť okrem iného:
		1. názov, sídlo, IČO Dodávateľa,
		2. názov, sídlo, IČO Objednávateľa,
		3. názov, sídlo, IČO subdodávateľov,
		4. prehlaď všetkých prevedených skúšok akosti,
		5. zoznam dokumentov stavby a Diela, vrátane všetkých zmien a dodatkov a
		6. zoznam dokladov a úradných opatrení, ktoré sa týkajú Diela.
	3. Všetky listy stavebného denníka musia byť očíslované.
	4. Zápisy do stavebného denníka zapisuje a podpisuje stavbyvedúci Dodávateľa alebo oprávnená osoba podľa zákona č.50/1976 Zb. o územnom plánovaní a stavebnom poriadku (stavebný zákon) v znení neskorších predpisov, a to vždy ku dňu, kedy boli práce vykonané alebo kedy nastali okolnosti, vzťahujúce sa k predmetu Diela. Medzi jednotlivými záznamami nesmie byť vynechaná prázdna strana alebo prázdne miesto. Okrem stavbyvedúceho Dodávateľa a jeho oprávnených zástupcov môže do stavebného denníka vykonať zápis len Objednávateľ, prípadne poverený zástupca Objednávateľa, poverený zástupca technického dozoru Objednávateľa alebo príslušné štátne orgány.
	5. V prípade, ak nesúhlasí stavbyvedúci Dodávateľa so zápisom do stavebného denníka, ktorý vykonal Objednávateľ alebo ním poverený zástupca, alebo ním poverený technický dozor Objednávateľa, musí k tomuto zápisu Dodávateľ pripojiť svoje stanovisko najneskôr do 3 pracovných dní, v prípade ak to nevykoná bude sa predpokladať, že stavbyvedúci Dodávateľa so zápisom súhlasí.
8. **Stavenisko**
	1. Staveniskom sa rozumie priestor určený pre stavbu a pre zariadenie staveniska.
	2. Objednávateľ odovzdá Dodávateľovi stavenisko, vrátane práv tretích osôb k nemu, a to najneskôr po právoplatnosti stavebného povolenia.
	3. Dodávateľ je povinný zriadiť stavenisko v potrebnom rozsahu, a to takým spôsobom, aby boli dodržané všetky všeobecne záväzné právny predpisy, STN a ďalšie technické normy bezpečnostné predpisy a normy, hygienické predpisy a normy, protipožiarne predpisy a normy ako i iné ostatné v úvahu prichádzajúce predpisy a normy.
	4. Dodávateľ je povinný dodržiavať na prevzatom stavenisku poriadok a čistotu a je povinný odstraňovať alebo zabezpečiť odstránenie stavebného odpadu, ktorý na stavenisku vznikne jeho prácami.
	5. Dodávateľ zaistí v prípade potreby oplotenie staveniska alebo iné vhodné zabezpečenie staveniska.
	6. Objednávateľ má právo na odmietnutie prevzatia Diela, ak nie je na stavenisku zabezpečený Dodávateľom poriadok, najmä v prípade ak sa na stavenisku nachádza odpad, ktorý vznikol pri stavebných prácach vykonávaných Dodávateľom a pod.
	7. Dodávateľ je povinný zabezpečiť upratanie staveniska v lehote do 7 dní od dokončenia Diela a odovzdať Dielo Objednávateľovi.
	8. Dodávateľ je povinný zlikvidovať alebo zabezpečiť likvidáciu akéhokoľvek odpadu bez ohľadu na jeho rozsah a povahu, ktorý vznikne v priebehu realizácie Diela na stavenisku, a to na vlastné náklady a nebezpečenstvo.
9. **Odovzdanie a prevzatie Diela**
	1. Odovzdaním a prevzatím Diela sa rozumie úplné a riadne dokončenie všetkých prác a dodávok podľa tejto Zmluvy, upratanie staveniska a odovzdanie všetkej potrebnej dokumentácie k riadnemu užívaniu Diela. V prípade, ak nie sú splnené podmienky na riadne a včasné odovzdanie Diela, považuje sa Dielo za nespôsobilé k odovzdaniu a prevzatiu a takéto Dielo sa považuje za nedokončené. Dielo sa odovzdáva v čase podľa bodu 4.5 tejto Zmluvy.
	2. Dodávateľ je povinný vopred písomne oznámiť Objednávateľovi termín odovzdania Diela, a to najneskôr 10 pracovných dní predo dňom, kedy bude Dielo pripravené na odovzdanie. Objednávateľ je povinný neskôr v lehote do 3-och pracovných dní odo dňa oznámenia termínu odovzdania Diela zahájiť preberacie konanie a riadne v ňom pokračovať.
	3. Dodávateľ je povinný pripraviť a doložiť pri preberacom konaní:
		1. zápisy a osvedčenia o vykonaných skúškach použitých výrobkov a materiálov, atesty, certifikáty, prehlásenia o zhode,
		2. zápisy o vykonaných prácach a konštrukcií použitých v priebehu prác,
		3. zápisy o testovaní samotného zariadenia, o prevedených revíznych a prevádzkových skúškach,
		4. stavebný denník,
		5. zakreslenie skutočného prevedenia Diela, vrátane inžinierskych sietí do dokumentácie, ktorá bude Dodávateľom odovzdaná Objednávateľovi,
		6. prípadne iné doklady iné, ktoré vyplývajú zo všeobecne platných a záväzných právnych predpisov alebo vyplývajúce z vydaného stavebného povolenia, a ktoré sú nevyhnutné ku kolaudačnému konaniu vzťahujúce sa na Dielo, napr. doklady o vytýčení stavby, o zameraní stavby a prípojky inžinierskych sietí a pod.
		7. záručné listy, originály a návody v slovenskom jazyku.
	4. V prípade, ak niektorý z dokladov uvedených v bode 9.3 tejto Zmluvy bude pri odovzdaní Diela chýbať, bude sa Dielo považovať za nedokončené riadne a včas.
	5. V prípade výskytu akýchkoľvek vád alebo nedostatkov, bez ohľadu na ich závažnosť a rozsah, nie je Objednávateľ povinný Dielo prevziať.
	6. Objednávateľ má právo odmietnuť prevzatie Diela aj pre ojedinelé drobné vady, ktoré samé o sebe a ani v spojení s inými vadami nebránia užívaniu Diela z funkčného alebo estetického hľadiska, ani jeho užívanie podstatným spôsobom neobmedzujú.
	7. O priebehu preberacieho konanie Objednávateľ vyhotoví zápisnicu o odovzdaní a prevzatí Diela (**Protokol**), v ktorom sa okrem iného uvedie aj súpis vád a nedostatkov Diela, termín na odstránenie nedostatkov Diela. V prípade ak Objednávateľ odmietne Dielo prebrať, je povinný túto skutočnosť zapísaná do protokolu s dôvodmi.
	8. V prípade, ak Dielo pri odovzdávaní malo vady a/alebo nedostatky, je Dodávateľ v dohodnutej lehote povinný ich odstrániť. Po odstránení vád a/alebo nedostatkov Diela Zmluvné strany zopakujú protokolárny postup odovzdania a prevzatia Diela uvedený v bodoch 9.1 až 9.7 v tejto Zmluvy (**Záverečný protokol**). Tento Záverečný protokol bude podpísaný oboma Zmluvnými stranami s konštatovaním, že Dielo je zhotovené a odovzdané riadne a bez vád.
10. **Vlastnícke právo k Dielu a nebezpečenstvo škody na Diele**
	1. Dodávateľ nesie zodpovednosť za nebezpečenstvo vzniku škody na Diele, a to až do momentu protokolárneho odovzdania a prevzatia Diela Objednávateľom, pričom Dielo nevykazuje žiadne vady alebo nedostatky.
	2. Dodávateľ nesie zodpovednosť za nebezpečenstvo vzniku škody, najmä straty na materiáloch, hmotách a zariadeniach, ktoré boli využité, resp. sa využívajú k vykonaniu Diela. To neplatí v prípade, kedy Dodávateľ preukáže, že škoda vznikla v príčinnej súvislosti s porušením povinnosti Objednávateľa.
11. **Záruka a záručná doba**
	1. Vykonané Dielo má vady, ak nezodpovedá výsledku určenému touto Zmluvou a nezodpovedá účelu, na ktorý bude Dielo slúžiť.
	2. Dodávateľ zodpovedá za vady, ktoré má Dielo v čase jeho odovzdania Objednávateľovi a za vady, ktoré má Dielo po jeho odovzdaní Objednávateľovi, ak boli tieto vady spôsobené porušením povinností Dodávateľa.
	3. Dodávateľ poskytuje na Dielo uvedené záručnú dobu v celkovej dĺžke 36 mesiacov, ktorá začína plynúť odo dňa riadneho odovzdania Diela (**Záručná doba**).
	4. Objednávateľ je povinný nárok na zodpovednosť za vady Diela uplatniť u Dodávateľa najneskôr do skončenia Záručnej doby (**Reklamácia**). V Reklamácii musí Objednávateľ uviesť vady s ich podrobným opisom alebo aspoň s opisom, ako sa daná vada na Diele prejavuje. Ďalej v Reklamácii môže Objednávateľ uviesť, akým spôsobom požaduje odstránenie vady alebo či Objednávateľ požaduje finančnú náhradu.
	5. Dodávateľ je povinný najneskôr do 5-tich pracovných dní odo dňa dourčenia Reklamácie písomne oznámiť Objednávateľovi, či reklamáciu uznáva, akú lehotu navrhuje na odstránenie vady alebo z akých dôvodov nie je možné Reklamáciu uznať. Pokiaľ Dodávateľ nedodrží svoje povinnosti vyplývajúce z predchádzajúcej vety, má sa za to, že Reklamácia bola zo strany Dodávateľa uznaná.
	6. Dodávateľ je povinný reklamované vady odstrániť bez zbytočného odkladu, najneskôr však do 7-mich dní odo dňa, kedy mu bola Reklamácia doručená, pokiaľ nie je Zmluvnými stranami dohodnuté inak. To neplatí ak ide o vady majúce charakter havárie. Pre havárie situácie platia podmienky ustanovené v bodoch 11.7 a nasl. tejto Zmluvy.
	7. Za Reklamáciu majúcu charakter havárie budú považované najmä situácie, kedy v dôsledku vady dochádza k úniku vody, plynu, dôjde k poruche na plynovom, vodovodnom, vykurovacom alebo elektrickom vedení, dôjde k poruche na elektrickom zariadení v dôsledku čoho bude dochádzať k prerušeným dodávkam elektriny, vody, plynu do Diela, dôjde k porušeniu statiky stavby alebo jej časti, dôjde k porušeniu dodávky tepla v zimnej sezóne, alebo k akémukoľvek ohrozeniu života, zdravia alebo majetku osôb bývajúcich v Diele, alebo dôjde k inej situácii majúcej charakter havárie.
	8. V prípade Reklamácie vady, ktorá vykazuje charakter havárie, je Dodávateľ povinný v prípade pripomienok zo strany Objednávateľa na odstránenie vád, odstrániť vytýkané vady, a to v deň obdržania Reklamácie. Dodávateľ je povinný takéto vady odstrániť v čo najkratšom čase. V prípade, ak odstránenie vád nie je z technického hľadiská možné okamžite, je Dodávateľ povinný oznámiť Objednávateľovi lehotu v akej by bolo možné danú vadu odstrániť. V prípade, že sa bude jednať o vadu, ktorú nie je možné bezodkladne odstrániť je Dodávateľ povinný vykonať aspoň také opatrenia, ktoré by zabránili vzniku ďalších škôd.
	9. Reklamáciu je možné uplatniť neskôr do posledného dňa Záručnej doby, pričom i Reklamácia odoslaná Objednávateľom v posledná deň Záručnej doby sa považuje za včasne uplatnenú.
	10. Záručná doba na Dielo alebo jeho časť sa predlžuje o dobu, ktorej začiatok je stanovený na deň oznámenia Reklamácie až do momentu odstránenia reklamovanej vady alebo do dňa kedy bolo Objednávateľovi oznámené, že daná Reklamácia nebola uznaná.
	11. Dodávateľ sa nemôže zbaviť zodpovednosti za vady Diela tým, že túto vadu Diela spôsobila len chyba v stavebnej dokumentácii dodanej osobou, ktorú si Objednávateľ zvolil alebo len zlyhanie dozoru nad stavbou vykonávaného osobou, ktorú si Objednávateľ zvolil.
	12. Dojednaniami uvedenými v tomto článku tejto Zmluvy nie sú dotknuté nároky Objednávateľa z vád vyplývajúce z príslušných právnych predpisov a nárok na náhradu škody.
	13. Dodávateľ zodpovedá za akúkoľvek škodu spôsobenú Objednávateľovi v dôsledku právnych vád Diela a iných vád Diela, za ktoré zodpovedá Dodávateľ, vrátane ušlého zisku.
12. **Zmluvné pokuty**
	1. Zmluvné strany sa dohodli, že Objednávateľ môže od Dodávateľa požadovať nasledujúce zmluvné pokuty:
		1. zmluvnú pokutu vo výške 0,5 % z Ceny Diela bez DPH za každý aj začatý kalendárny deň omeškania Dodávateľa a s vykonaním Diela, ako to predpokladá bod 4.3 tejto Zmluvy,
		2. zmluvnú pokutu vo výške 0,5 % z Ceny Diela bez DPH za každý aj začatý kalendárny deň omeškania Dodávateľa a s odovzdaním Diela, ako to predpokladá bod 4.5 tejto Zmluvy,
		3. zmluvnú pokutu vo výške 0,5 % z Ceny Diela bez DPH za každú vadu a za každý aj začatý kalendárny deň omeškania Dodávateľa s odstránením vád Diela, ktoré boli Objednávateľom zistené pri preberacom konaní Diela, resp. počas záverečnej kontroly Diela,
		4. zmluvnú pokutu vo výške 0,5 % z Ceny Diela bez DPH za každú vadu a za každý aj začatý kalendárny deň omeškania Dodávateľa s odstránením vád, ktoré boli Objednávateľom vytýkané v rámci Reklamácie,
		5. zmluvnú pokutu vo výške 0,5 % z Ceny Diela bez DPH za každý aj začatý deň omeškania Dodávateľa v prípade, ak Dodávateľ riadne a včas neupratal stavenisko, maximálne však do výšky 10 000 EUR bez DPH,
	2. Dodávateľ je povinný, okrem vyššie uvedeného, uhradiť Objednávateľovi zmluvnú pokutu za porušenie nižšie uvedených povinnosti, a to aj v prípade ich kumulácie alebo opakovaného porušenia povinností:
		1. zmluvná pokuta vo výške 100 EUR bez DPH za každý prípad nepoužívanie ochranných pomôcok,
		2. zmluvná pokuta vo výške 100 EUR bez DPH za každý prípad použitia nevyhovujúceho lešenia,
		3. zmluvná pokuta vo výške 100 EUR bez DPH za každý prípad zistenia elektronáradia bez príslušnej revízie,
		4. zmluvná pokuta vo výške 500 EUR bez DPH za každý prípad opakovaného hrubého porušenia Zákona o BOZP; za hrubé porušenie Zákona o BOZP sa považuje, také porušenie Zákona o BOZP, ktoré je spôsobilé spôsobiť škodu vo výške 1 000 EUR bez DPH a viac, prípadne škodu na zdraví alebo živote bez finančného ohodnotenia.
	3. V prípade omeškania so zaplatením faktúry, i zálohovej, je Objednávateľ povinný zaplatiť Dodávateľovi úrok z omeškania vo výške 0,05 % z dlžnej čiastky za každý deň omeškania. To neplatí v prípade, ak je faktúra vystavená nesprávne a z toho dôvodu vrátená Dodávateľovi, v takomto prípade nie je Objednávateľ v omeškaní.
	4. Pohľadávka na zaplatenie zmluvnej pokuty podľa tejto Zmluvy vznikne len za podmienky, že Objednávateľ písomne vyzve Dodávateľa na zaplatenie zmluvnej pokuty; táto pohľadávka je potom splatná v lehote uvedenej v písomnej výzve na zaplatenie zmluvnej pokuty.
	5. Zaplatením zmluvných pokút podľa tejto Zmluvy nie je dotknuté právo Objednávateľa alebo Dodávateľa na náhradu škody v plnej výške bez ohľadu na výšku zmluvnej pokuty. Zaplatením zmluvnej pokuty nie je ďalej dotknutá ani povinnosť Dodávateľa splniť záväzky vyplývajúce z tejto Zmluvy.
13. **Kontrola Diela**
	1. Objednávateľ je oprávnený na základe predchádzajúcej žiadosti v prítomnosti Dodávateľa vykonať u Dodávateľa kontrolu Diela alebo ktorejkoľvek jeho časti, a to kedykoľvek počas trvania tejto Zmluvy,
	2. Výkon kontroly nebude nadmerne obmedzovať priebeh práce Dodávateľa, prípadne jeho subdodávateľov.
	3. V prípade, že sa počas kontroly zistí nesprávnosť, nepresnosť alebo iná závada na ktorejkoľvek časti Diela, Dodávateľ je povinný zabezpečiť nápravu alebo súlad s ustanoveniami tejto Zmluvy bez zbytočného odkladu.
	4. Náklady súvisiace s výkonom kontroly znáša Objednávateľ, vrátane nákladov Objednávateľa na cestu, ubytovanie a stravovanie svojich zástupcov, ktorí sa zúčastnia kontroly; v prípade, ak by v súvislosti s výkonom kontroly Diela zo strany Objednávateľa vznikli nejaké náklady Dodávateľovi, tieto znáša Dodávateľ a nejdú na ťarchu Objednávateľa.
	5. O zisteniach pri vykonaní kontroly bude vyhotovená kontrolná správa, ktorej správnosť a úplnosť potvrdia svojimi podpismi zástupcovia Zmluvných strán, prípadne aj zástupcovia subdodávateľov Dodávateľa; ak Dodávateľ odmietne kontrolné zistenia svojim podpisom potvrdiť, musí zároveň uviesť dôvody, pre ktoré tak urobil, inak sa má za to, že odmietnutie podpisu bolo bezdôvodné.
	6. Vykonanie kontroly podľa tohto bodu tejto Zmluvy nezbavuje Dodávateľa jeho záväzkov vyplývajúcich z tejto Zmluvy a nemá vplyv na jeho zodpovednosť podľa tejto Zmluvy.
14. **Vyhlásenia Zmluvných strán**
	1. Každá zo Zmluvných strán vyhlasuje druhej Zmluvnej strane, že každé z vyhlásení uvedených v tomto článku 14. tejto Zmluvy je v deň právnej účinnosti tejto Zmluvy pravdivé, úplné, presné a nie je zavádzajúce. Každá zo Zmluvných strán vyhlasuje, že:
		1. má nevyhnutnú spôsobilosť, právomoc a oprávnenie uzatvoriť a plniť túto Zmluvu,
		2. táto Zmluva a všetky ostatné dokumenty, ktoré Zmluvné strany uzatvoria v súvislosti s touto Zmluvou, budú po ich podpise predstavovať platné záväzky Zmluvných strán a budú vymáhateľné v súlade s podmienkami tejto Zmluvy,
		3. si text tejto Zmluvy prečítala a plne mu porozumela, táto Zmluva vyjadruje jej skutočnú, slobodnú a vážnu vôľu, nie je uzatváraná v tiesni ani v omyle, ani za nápadne nevýhodných podmienok a na znak súhlasu s jej obsahom túto Zmluvu vlastnoručne podpisuje,
		4. táto Zmluva predstavuje úplnú dohodu Zmluvných strán týkajúcu sa predmetu tejto Zmluvy a nahrádza v celom rozsahu práva a povinnosti vyplývajúce z akýchkoľvek predchádzajúcich dojednaní, či návrhov uvádzaných v korešpondencii, či na rokovaniach, či už ústne alebo písomne, ku ktorým došlo pred uzatvorením tejto Zmluvy,
		5. je platobne schopná, nie je v omeškaní s plnením svojich záväzkov a nemá žiadne záväzky, ktoré by ohrozovali plnenie záväzkov vyplývajúcich z tejto Zmluvy,
		6. nebol podaný návrh na vyhlásenie konkurzu na jej majetok, nebola povolená reštrukturalizácia, nevykonáva činnosť pod dozorom správcu alebo podobnej osoby v prospech veriteľov a ani nemá vedomosť o existencii nesplatených záväzkov, pre ktoré by mohol byť podaný návrh na vyhlásenie konkurzu na jeho majetok alebo povolená reštrukturalizácia,
		7. nebolo rozhodnuté o zrušení jej spoločnosti, či už s likvidáciou alebo bez likvidácie, ani nemá vedomosť o tom, že by mohla byť zrušená jej spoločnosť,
		8. osoby podpisujúce túto Zmluvu sú oprávnené podpisovať za jej spoločnosť,
		9. plnením tejto Zmluvy nebude porušený žiadny jej záväzok.
	2. Dodávateľ navyše vyhlasuje, že:
		1. dodávka a prevádzka Diela, resp. jeho častí nebude porušovať žiadne práva tretej osoby, vrátane duševných a priemyselných práv,
		2. Dielo nie je a nebude zaťažené žiadnymi právami tretej osoby.
15. **Bezpečnosť a ochrana zdravia pri práci**
	1. Dodávateľ sa zaväzuje pri zhotovení Diela dodržiavať predpisy o bezpečnosti a ochrane zdravia pri práci, ako aj hygienické a požiarne predpisy, vrátane platných požiarnych smerníc. Za dodržiavanie týchto predpisov v mieste plnenia a pri všetkých činnostiach súvisiacich so zhotovením Diela nesie zodpovednosť Dodávateľ, ktorý sa týmto zaväzuje niesť zodpovednosť za škodu spôsobenú Objednávateľovi, prípadne tretím osobám v súvislosti s porušením týchto predpisov zo strany Dodávateľa, jeho zamestnancami alebo inými zmluvnými partnermi.
	2. Dodávateľ zodpovedá za to, že osoby vykonávajúce činnosti súvisiace so zhotovením Diela sú vybavené ochrannými pracovnými prostriedkami a pomôckami podľa druhu vykonávanej činnosti a podľa rizík s tým spojených.
	3. Zamestnanci Dodávateľa i zamestnanci ďalších osôb podieľajúcich sa na zhotovení Diela, ako napr. subdodávatelia, musia byť označení na viditeľnom mieste pracovného odevu alebo reflexnej veste obchodným menom Dodávateľa, resp. subdodávateľa.
	4. Dodávateľ sa zaväzuje zaistiť vlastný dozor nad bezpečnosťou práce v súlade so všeobecne záväznými právnymi predpismi a uskutočňovať predpísané školenia a sústavnú kontrolu dodržiavania predpisov o bezpečnosti a ochrane zdravia pri práci.
	5. Dodávateľ sa zaväzuje pred začatím zhotovovania Diela oboznámiť všetkých zamestnancov s rizikami na mieste plnenia, prípadne na miestach súvisiacich so zhotovením Diela. Dodávateľ je následne povinný uskutočniť školenie všetkých zamestnancov, ktorí sa budú na zhotovení Diela podieľať, oboznámiť ich so zistenými skutočnosťami a určiť spôsob ochrany a prevencie úrazov a iného poškodenia zdravia.
	6. V prípade úrazu zamestnanca Dodávateľa alebo jeho subdodávateľa, vyšetrí a napíše záznam o úraze podľa platných právnych predpisov Dodávateľ, ktorý je rovnako povinný uskutočniť všetky úkony súvisiace s úrazom, prípadne úrazom vyvolané. Všetky následky vyplývajúce zo skutočnosti, že došlo k úrazu, nesie na svoju zodpovednosť a náklady Dodávateľ. Dodávateľ sa zaväzuje informovať Objednávateľa o každom úraze, pokiaľ k nemu dôjde v súvislosti zo zhotovením Diela.
	7. Dodávateľ je povinný umožniť v pracovnej dobe vykonanie kontroly všetkým osobám povereným Objednávateľom písomným splnomocnením a osobám podľa zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov a Zákona o BOZP. Pre výkon tejto kontroly bude k nahliadnutiu v kancelárii stavbyvedúceho Dodávateľa najmä:
		1. stavebný denník,
		2. doklady podľa Zákona o BOZP vzťahujúce sa k stavbe,
		3. zoznam dokladov a rozhodnutí štátnych orgánov k stavbe,
		4. zoznam dokumentácie stavby, zmeny a doplnky,
		5. prehľad a zoznam vykonaných skúšok.
	8. Dodávateľ bude vo veciach plnení tejto Zmluvy spolupracovať s Objednávateľom, technickým dozorom Objednávateľa, koordinátorom bezpečnosti a ochrany zdravia pri práci na stavenisku (**Koordinátor BOZP**) a autorským dozorom a autorizovaným inšpektorom a stavebným úradom a ďalej rešpektovať a dodržiavať ich podnety, návrhy a odstrániť nimi zistené vady a nedostatky. Objednávateľ pred uzatvorením tejto Zmluvy oboznámi Dodávateľa s osobou, ktorá je poverená výkonom technického dozoru Objednávateľa a funkciou Koordinátora BOZP podľa Zákona o BOZP a s rozsahom ich oprávnení. Objednávateľ je oprávnený v priebehu stavby zmeniť osobu vykonávajúcu technický dozor Objednávateľa alebo Koordinátora BOZP. Na túto skutočnosť je povinný Dodávateľa upozorniť.
	9. Technický dozor Objednávateľa je oprávnený vykonávať na stavbe dozor nad plnením podmienok tejto Zmluvy a v jeho priebehu sledovať najmä či:
		1. práce Dodávateľa sú uskutočňované podľa platného projektu stavby, podmienok tejto Zmluvy, technických noriem, právnych predpisov a v súlade s rozhodnutiami verejnoprávnych orgánov; v tomto smere spolupracuje s osobou vykonávajúcou autorský dozor prípadne autorizovaným inšpektorom stavby alebo zamestnancami orgánov štátnej správy,
		2. kontroluje na stavbe dodržiavanie predpisov požiarnej ochrany a bezpečnosti a ochrany zdravia pri práci vrátane pravidiel a poriadku na stavenisku,
		3. kontroluje doklady Dodávateľa o akosti a spôsobilosti materiálu a výrobkov použitých pre plnenie Diela,
		4. vykonáva priebežnú kontrolu objemu dodávok, potvrdzuje súpisy vykonaných prác a dodávok a zisťuje protokoly v súlade s touto Zmluvou,
		5. kontroluje, či Dodávateľ priebežne zakresľuje do Projektovej dokumentácie všetky odsúhlasené zmeny, ku ktorým došlo pri plnení Diela,
		6. vykonáva kontrolu zakrývaných prác, zúčastňuje sa vykonávania skúšok a toto potvrdzuje zápisom do stavebného denníka,
		7. zúčastňuje sa prevzatia a odovzdania Diela, preberá doklady pripravené Dodávateľom k prevzatiu a odovzdaniu Diela,
		8. kontroluje a zápisom potvrdzuje odstránenie vád a nedorobkov pri odovzdaní Diela,
		9. pripravuje podklady pre záverečné vyúčtovanie Diela, pre vyúčtovanie prípadných zmluvných pokút, pripravuje podklady pre uplatnenie nárokov Objednávateľa z titulu vád Diela,
		10. potvrdzuje zápisom do stavebného denníka zmeny oproti Projektovej dokumentácii.

Za týmto účelom má kedykoľvek prístup na stavenisko. Na zistené nedostatky musí Dodávateľa bezodkladne upozorniť zápisom do stavebného denníka a stanoviť mu lehotu k ich odstráneniu.

* 1. Technický dozor Objednávateľa je oprávnený, pokiaľ nie je dostupný stavbyvedúci Dodávateľ, zastaviť práce v prípadoch keď:
		1. hrozí nebezpečenstvo vzniku majetkovej škody,
		2. je ohrozené zdravie a bezpečnosť zamestnancov alebo iných osôb,
		3. je ohrozená bezpečnosť stavby,
		4. hrozí výrazné zhoršenie kvality stavby.

Technický dozor Objednávateľa zaznamenáva výsledky svojej kontroly do stavebného denníka.

* 1. Koordinátor BOZP je oprávnený vykonávať na stavbe dozor nad dodržiavaním bezpečnosti a ochrany zdravia pri práci na stavenisku a plniť povinnosti, ktorými bude poverený v súlade so Zákonom o BOZP a vykonávacích predpisov.
	2. Dodávateľ predloží Koordinátorovi BOZP alebo inej oprávnenej osobe pred začatím zhotovovania Diela návrh prehľadu rizík, ktoré sa môžu pri realizácii Diela vyskytnúť, so zreteľom na práce a činnosti vystavujúce fyzické osoby zvýšenému ohrozeniu života alebo poškodenia zdravia s ohľadom na charakter Diela a jeho realizáciu.
1. **Záväzok mlčanlivosti**
	1. Zmluvné strany majú za to, že informácie obsiahnuté v tejto Zmluve, týkajúce sa tejto Zmluvy a súvisiace s touto Zmluvou sú dôvernými informáciami. Zmluvné strany sa zaväzujú zachovávať mlčanlivosť o dôverných informáciách, pričom tento záväzok nie je časovo obmedzený. Zmluvné strany sa zaväzujú, že dôverné informácie bez predchádzajúceho písomného súhlasu druhej Zmluvnej strany neposkytnú tretím osobám a ani neumožnia prístup tretích osôb k dôverným informáciám. Za tretie osoby sa však nepokladajú spoločníci Zmluvných strán, členovia orgánov Zmluvných strán, zamestnanci alebo iné poverené osoby Zmluvných strán, audítori alebo právni a iní poradcovia Zmluvných strán, ktorí sú viazaní ohľadne im sprístupnených dôverných informácii povinnosťou mlčanlivosti na základe zákona alebo zmluvy, ako aj iné osoby, ktorým je potrebné poskytnúť dôverné informácie za účelom splnenia tejto Zmluvy.
	2. Povinnosť mlčanlivosti sa nevzťahuje na dôverné informácie, ktoré:
		1. boli známe Zmluvnej strane pred ich sprístupnením druhou Zmluvnou stranou alebo inou stranou zúčastnenou na plnení tejto Zmluvy, či už priamo alebo nepriamo,
		2. patria alebo budú patriť do všeobecného stavu techniky,
		3. sú všeobecne známe,
		4. ktorých poskytnutie vyžadujú všeobecne záväzné právne predpisy Slovenskej republiky alebo európskej legislatívy; pričom dotknutá Zmluvná strana je povinná písomne informovať druhú Zmluvnú stranu o vzniku povinnosti poskytnúť dôverné informácie na základe všeobecne záväzných právnych predpisov Slovenskej republiky alebo Európskej únie a o spôsobe a rozsahu, akým, resp. v akom ju plnila,
		5. boli poskytnuté s predchádzajúcim písomným súhlasom druhej Zmluvnej strany,
		6. boli použité v prípadných súdnych, rozhodcovských, správnych a iných konaniach ohľadom práv a povinností vyplývajúcich z tejto Zmluvy alebo s nimi súvisiacich.
2. **Zánik Zmluvy**
	1. Táto Zmluva zaniká buď písomnou dohodou Zmluvných strán, odstúpením od tejto Zmluvy alebo iným spôsobom predpokladaným ObZ.
	2. Objednávať má právo od tejto Zmluvy odstúpiť v prípade, že Dodávateľ postupuje pri realizácii Diela v rozpore s podmienkami ustanovenými v tejto Zmluve alebo tak, že Dodávateľ síce neporušuje priamo záväzky pre neho vyplývajúce z tejto Zmluvy, ale Dielo je realizované tak, že hrozí, že nebude možné ho zrealizovať bez vád, pričom Dodávateľ neodstráni takýto vzniknutý stav ani na základe predošlého upozornenia zo strany Objednávateľa adresovaného Dodávateľovi.
	3. Objednávateľ je oprávnený od tejto Zmluvy odstúpiť aj v prípade podstatného porušenia tejto Zmluvy zo strany Dodávateľa, za ktoré sa považujú nasledovné prípady:
		1. omeškanie Dodávateľa s vykonaním, resp. dokončením Diela dlhšie ako 10 kalendárnych dní,
		2. omeškanie Dodávateľa s odovzdaním Diela dlhšie ako 10 kalendárnych dní,
		3. Dodávateľ vykonáva Dielo v rozpore so zadanými požiadavkami zo strany Objednávateľa a s touto Zmluvou,
		4. Dodávateľ neumožní Objednávateľovi kontroly realizovaného Diela a postupu prác v rámci neho,
		5. bol na majetok Dodávateľa vyhlásený konkurz alebo bolo konkurzné konanie na majetok Dodávateľa skončené z dôvodu nedostatku majetku Dodávateľa,
		6. Dodávateľ sa nachádza v likvidácii alebo mu likvidácia hrozí,
		7. iné neočakávané skutočnosti, ktoré majú za následok, že táto Zmluva bude pre Objednávateľa nevýhodná,
		8. opakované nedodržanie pokynov Objednávateľa zo strany Dodávateľa, prípadne opakované porušenie pokynov Objednávateľa zo strany subdodávateľov Dodávateľ pri realizácii Diela.
	4. Dodávateľ je oprávnený od tejto Zmluvy odstúpiť v prípade, ak bude Objednávateľ v omeškaní s  úhradou Ceny Diela alebo jej časti, pričom omeškanie Objednávateľa je dlhšie ako 30 kalendárnych dní a Objednávateľ ani po výzve Dodávateľa nevykoná úhradu Ceny Diela alebo jeho časti.
	5. Odstúpenie musí byť vykonané písomne a musí byť doručené druhej Zmluvnej strane.
	6. V prípade, ak niektorá zo Zmluvných strán odstúpi od tejto Zmluvy na základe ustanovení uvedených v tejto Zmluve alebo na základe ustanovení ustanovených v ObZ, potom majú obe Zmluvné strany nasledujúceho povinnosti:
		1. vyhotoviť súpis vykonaných prác, vrátane stanovenia ceny týchto vykonaných prác podľa reálnej obstarávacej ceny použitého materiálu a vykonaných prác,
		2. Dodávateľ je povinný zabezpečiť odvoz všetkého nespotrebovaného materiálu, pokiaľ sa Zmluvné strany nedohodnú inak (v takomto prípade nemá Dodávateľ nárok na náhradu hodnoty materiálu),
		3. Dodávateľ je povinný vyzvať Objednávateľa k čiastočnému odovzdaniu a prevzatiu Diela a Objednávateľ je povinný do 7-ich dní od vyzvania zahájiť čiastočné preberacie konanie.
	7. Objednávateľ je oprávnený odstúpiť od tejto Zmluvy aj v prípade, ak je Dodávateľ v omeškaní s plnením svojich ďalších povinností ustanovených v tejto Zmluve, okrem tých podľa bodu 17.3 tejto Zmluvy, a svoju povinnosť nesplní ani v dodatočnej primeranej lehote, ktorá mu na to bola Objednávateľom poskytnutá. Objednávateľ je v týchto prípadoch oprávnený odstúpiť od tejto Zmluvy výlučne spôsobom ustanoveným pre nepodstatné porušenie zmluvnej povinnosti v zmysle ust. § 346 ObZ po márnom uplynutí dodatočnej primeranej lehoty na plnenie poskytnutej Dodávateľovi Objednávateľom.
	8. V prípade skončenia tejto Zmluvy z akéhokoľvek dôvodu je Objednávateľ oprávnený pokračovať v plnení tejto Zmluvy s treťou osobou a Dodávateľ je povinný vykonať a umožniť vykonanie všetkých právnych a iných úkonov potrebných k pokračovaniu tejto Zmluvy s treťou osobou. Zmluvné strany nie sú povinné vracať si vzájomne poskytnuté plnenia a Dodávateľ je povinný odovzdať Objednávateľovi všetky veci zaobstarané na vykonanie Diela podľa tejto Zmluvy, ako aj celý rozsah už vykonaného Diela.
	9. Dodávateľ je oprávnený odstúpiť od tejto Zmluvy v prípade omeškania Objednávateľa s úhradou faktúry, ak Objednávateľ neuhradí faktúru ani v dodatočnej lehote 30-tich dní odo dňa obdržania výzvy Dodávateľa na úhradu faktúry.
	10. Odstúpením od tejto Zmluvy zaniká Zmluva momentom doručenia písomného oznámenia o odstúpení príslušnej Zmluvnej strane.
3. **Vyššia moc**
	1. Pre účely tejto Zmluvy sa na okolnosti vylučujúce zodpovednosť vzťahuje právna úprava v zmysle ust. § 374 ObZ.
	2. Za okolnosti vylučujúce zodpovednosť za meškanie s plnením sa považujú najmä tieto prípady nespôsobené niektorou zo Zmluvných strán: prírodné katastrofy, požiare, záplavy, explózie, štrajky, nepokoje, vojny, zásahy štátu alebo zásahy vojenských orgánov.
	3. Za okolnosti vylučujúce zodpovednosť za meškanie s plnením sa považujú aj prekážky, ktoré bránia plneniu povinností Zmluvných strán podľa tejto Zmluvy, ktoré nemohli Zmluvné strany v žiadnom prípade ovplyvniť a ani ich nespôsobili, najmä zo strany schvaľujúcich orgánov, správcov infraštruktúry alebo v prípade nedodržania zákonných lehôt na vydanie vyjadrení, či rozhodnutí zo strany dotknutých orgánov štátnej a verejnej správy, ktoré však preukázateľne neboli spôsobené zo strany Zmluvných strán, napr. neodôvodnené predlžovanie stavebného konania alebo iné prieťahy v správnych konaniach.
	4. V prípade vyskytnutia sa vyššej moci budú termíny vyplývajúce z tejto Zmluvy predĺžené o dobu trvania stavu zapríčineného vyššou mocou.
4. **Zmeny a dodatky**

Pokiaľ táto Zmluva neustanovuje inak, akékoľvek jej zmeny, dodatky a doplnenia môžu byť prijaté iba na základe písomnej dohody oboch Zmluvných strán, a to formou písomných a očíslovaných dodatkov podpísaných osobami oprávnenými konať v mene každej zo Zmluvných strán.

1. **Oznámenie a komunikácia**
	1. Pokiaľ nie je v tejto Zmluve uvedené inak, akékoľvek oznámenie alebo akákoľvek iná formálna komunikácia medzi Zmluvnými stranami smerujúca k vzniku, zmene alebo zániku práv a povinností vyplývajúcich z tejto Zmluvy musí byť:
		1. realizovaná v písomnej forme v slovenskom jazyku a
		2. príslušnej Zmluvnej strane zaslaná poštou (formou doporučenej zásielky), kuriérskou službou alebo doručená osobne do rúk štatutárneho orgánu príslušnej Zmluvnej strany.
	2. Akékoľvek oznámenie alebo akákoľvek formálna komunikácia podľa bodu 20.1 tejto Zmluvy sa na účely tejto Zmluvy považujú za riadne doručené v deň doručenia zásielky príslušnej Zmluvne strane, ak bola zásielka doručená osobne do rúk štatutárneho orgánu príslušnej Zmluvnej strany, kuriérskou službou alebo poštou (formou doporučenej zásielky) alebo ak adresát odmietne zásielku prevziať, dňom odmietnutia prevzatia zásielky.
	3. Zmluvné strany sa dohodli, že pri plnení záväzkov vyplývajúcich im z tejto Zmluvy budú vystupovať a komunikovať medzi sebou, ako aj smerom k tretím osobám takým spôsobom, aby žiadnym spôsobom nepoškodili druhu Zmluvnú stranu. Vzájomnú komunikáciu Zmluvných strán budú zabezpečovať kontaktné osoby určené Zmluvnými stranami.
	4. Pokiaľ nejde o komunikáciou podľa bodu 20.1 tejto Zmluvy, Zmluvné strany sú oprávnené komunikovať medzi sebou aj prostredníctvom elektronickej pošty zaslanej na e-mailové adresy uvedené v bode 20.5 tejto Zmluvy.
	5. **Kontaktná osoba za Objednávateľa v zmluvných veciach:**

meno a priezvisko: [titul, meno a priezvisko]

e - mail: [x]

telefónne číslo: [x]

**Kontaktná osoba za Objednávateľa v technických veciach:**

meno a priezvisko: [titul, meno a priezvisko]

e - mail: [x]

telefónne číslo: [x]

**Kontaktná osoba za Dodávateľa v zmluvných veciach:**

meno a priezvisko: [titul, meno a priezvisko]

e - mail: [x]

telefónne číslo: [x]

**Kontaktná osoba za Dodávateľa v technických veciach:**

meno a priezvisko: [titul, meno a priezvisko]

e - mail: [x]

telefónne číslo: [x]

* 1. V prípade zmeny kontaktnej osoby podľa bodu 20.5 tejto Zmluvy je príslušná Zmluvná strana bez zbytočného odkladu povinná informovať druhú Zmluvnú stranu o tejto skutočnosti a bezodkladne poskytnúť druhej Zmluvnej strane príslušné kontaktné údaje.
1. **Úplná dohoda**
	1. Táto Zmluva predstavuje úplnú dohodu medzi Zmluvnými stranami v súvislosti s realizáciou predmetu tejto Zmluvy a nahrádza všetky predchádzajúce zmluvy a dohody uzatvorené medzi Zmluvnými stranami v súvislosti s plnením predmetu tejto Zmluvy.
2. **Zákaz postúpenia**
	1. Zmluvné strany sa dohodli, že ani jedna z nich neprevedie, nepostúpi, nezaťaží, nezverí do správy, ani nebude inak nakladať so žiadnymi svojimi právami, výhodami a povinnosťami vyplývajúcimi z tejto Zmluvy (vrátane akéhokoľvek žalobného dôvodu vyplývajúceho z ktoréhokoľvek z nich alebo v súvislosti s nimi), ani so žiadnou ich časťou, ako ani s akýmkoľvek podielom na ktoromkoľvek z nich, bez predchádzajúceho písomného súhlasu druhej Zmluvnej strany.
3. **Rozhodujúce právo a riešenie sporov**
	1. Táto Zmluva sa riadi právnymi predpismi Slovenskej republiky.
	2. Pokiaľ táto Zmluva neustanovuje inak, budú sa vzájomné vzťahy Zmluvných strán touto Zmluvou výslovne neupravené, riadiť príslušnými ustanoveniami ObZ a ostatných všeobecne záväzných právnych predpisov.
	3. Bez toho, aby tým bolo dotknuté ktorékoľvek ustanovenie tejto Zmluvy, Zmluvné strany sa dohodli, že použitie akéhokoľvek ustanovenia ktoréhokoľvek právneho predpisu Slovenskej republiky, ktoré nie je kogentné, je výslovne vylúčené v rozsahu, v ktorom by jeho použitie mohlo meniť (či už úplne alebo čiastočne) význam alebo obsah ktoréhokoľvek ustanovenia tejto Zmluvy.
	4. Všetky spory, nezrovnalosti, otázky alebo nejasnosti sa Zmluvné strany zaväzujú riešiť predovšetkým dohodou a vzájomnými rokovaniami za účelom dosiahnutia dohody. V prípade, ak takúto dohodu nebude možné dosiahnuť, je každá zo Zmluvných strán oprávnená obrátiť sa na príslušný súd so svojim nárokom alebo žiadosťou.
4. **Oddeliteľnosť ustanovení**
	1. Jednotlivé ustanovenia tejto Zmluvy sú vymáhateľné nezávisle od seba a neplatnosť ktoréhokoľvek z nich nebude mať žiadny vplyv na platnosť ostatných ustanovení, s výnimkou prípadov, kedy je z dôvodu dôležitosti povahy alebo inej okolnosti týkajúcej sa takéhoto neplatného ustanovenia zrejmé, že dané ustanovenie nemôže byť oddelené od ostatných príslušných ustanovení.
	2. V prípade, že niektoré z uvedených ustanovení bude neplatné, pričom jeho neplatnosť bude spôsobená niektorou jeho časťou, bude dané ustanovenie platiť tak, ako keby bola predmetná časť vypustená. Ak však takýto postup nie je možný, Zmluvné strany sa zaväzujú zabezpečiť uskutočnenie všetkých krokov potrebných za tým účelom, aby bolo dohodnuté ustanovenie s podobným účinkom, ktorým sa neplatné ustanovenie v súlade s príslušným právnym predpisom nahradí.
5. **Prílohy**

Neoddeliteľnou súčasťou tejto Zmluvy sú nasledovné prílohy:

**Príloha č. 1** Dokumentácia pre časť výstavba prekládky poľnohospodárskych produktov podľa bodu 2.2 tejto Zmluvy

**Príloha č. 2** časť Ponuky podľa bodu 2.4 tejto Zmluvy

1. **Platnosť a účinnosť**

Táto Zmluva nadobúda platnosť a účinnosť dňom jej podpisu Zmluvnými stranami, a to momentom podpisu osoby podpisujúcej ako poslednej v poradí.

1. **Jazyk a vyhotovenia**
	1. Táto Zmluva je vyhotovená v slovenskom jazyku v 2-och rovnopisoch, pričom každá zo Zmluvných strán obdrží po jej podpise po 1-om vyhotovení.

**NA DÔKAZ ČOHO** Zmluvné strany podpísali a prevzali túto Zmluvu dňa, mesiaca a roka, ktoré sú uvedené nižšie:

V mene Objednávateľa:

podpis: .........................................................

titul, meno a priezvisko: **[●]**

funkcia: konateľ spoločnosti BB – TRADE, s.r.o.

miesto: [●]

dátum: [●]. [●]. 2023

V mene Dodávateľa:

podpis: .........................................................

titul, meno a priezvisko: **[●]**

funkcia: [●]

miesto: [●]

dátum: [●]. [●]. 2023